الصفحه دى يتيمه, حاول تضيفلها لينك فى صفحات تانيه متعلقه بيها. الإصلاح الضريبى فى عهد الناصر محمد بن قلاوون هى حركة اصلاح عملها فى مصر السلطان الناصر محمد بن قلاوون (1288-1341) رفع بيها المظالم الضريبيه عن كاهل المصريين. الناصر محمد بن قلاوون كان تاسع سلاطين الدوله المملوكيه فى مصر و حكم مصر تلت مرات ، المرتين الاولانيين كان لسه فيهم طفل. فى فترة حكمه التالته ( 1309-1341) عمل اصلاحات داخليه كتيره و حارب الفساد بكل قوه و شافت مصر نهضه حضاريه و عمرانيه كبيره ماشافتهاش من ايام الفراعنه ، فقال المؤرخين عنه : " لم يل من ابناء الملوك قاطبة مُلك مصر أعظم من الملك الناصر محمد ". لما مسك الملك الناصر الحكم لقى الفساد مستشرى فى مصر و لقى ضرايب و مكوس كتيره مفروضه على المصريين بالظلم ، فإبتدا يحارب المفسدين و اخدهم بجرايمهم مش بالجور و التلفيق ، و لغى مناصب فى الدوله ، و صادر فلوس و ممتلكات الفاسدين اللى كونو ثرواتهم على حساب الناس بالرشاوى واستغلال المناصب ، و فى سنة 1315 لغى ضرايب و مكوس كتيره كان بيدفعها عامة الناس من غير وجه حق ، و عين الامير ابن الوزيرى رئيس لدار العدل و الاوقاف و ده كان راجل امين معروف بالذمه و النزاهه وكراهيته للفساد و المفسدين ، و بقى الناصر محمد كل يوم اتنين يروح دار العدل عشان يسمع بنفسه شكاوى عامة الناس ضد الامرا و موظفين الدوله.